ຊາວປາແລສໄຕນ໌ ຝັງສົບ ໜຸ່ມນ້ອຍ ທີ່ຖືກລັກພາໂຕ ແລ້ວຖືກຂ້າຖິ້ມ (ສະໄລດ໌/ວີດີໂອ)
ຊາວປາແລສໄຕນ໌ ຈະຝັງສົບ ໜຸ່ມນ້ອຍຄົນນຶ່ງ ທີ່ຖືກລັກພາໂຕ ແລ້ວຂ້າຕາຍ ທີ່​ສົງ​​ໄສ​ວ່າ​ ເປັນ​ການໂຈມຕີ ເພື່ອແກ້ແຄ້ນນັ້ນ.
ຊາວປາແລສໄຕນ໌ ກຳລັງພາກັນຕຽມຝັງສົບໜຸ່ມນ້ອຍຄົນນຶ່ງ ທີ່ ຖືກຂ້າຕາຍ ຊຶ່ງສົງໄສວ່າ ເປັນການໂຈມຕີແກ້ແຄ້ນ ທີ່ໄດ້ເຮັດ ໃຫ້ເກີດການປະທ້ວງດ້ວຍຄວາມ ໂກດແຄ້ນເປັນເວລາສອງມື້ ຢູ່່ ພາກຕາເວັນອອກຂອງນະຄອນເຈຣູຊາແລັມ ຕຳຫລວດອິສຣາແອລ ກຳລັງຕຽມຮັບມືກັບຄວາມວຸ້ນວາຍ ເພີ້ມຕື່ມ ຫລັງຈາກການສົ່ງສະການທີ່ຄາດວ່າ ຈະຈັດຂື້ນລຸນຫລັງ ການສູດມົນ ໃນວັນສຸກມື້ນີ້ ທີ່ຄຸ້ມ Shuafat ຂອງຊາວອາຣັບ ສົບຂອງທ້າວ Mohammed Abu Khudair ໄດ້ຖືກພົບເຫັນຢູ່ ໃນປ່າແຫ່ງນຶ່ງ ໃນນະຄອນເຈຣູຊາແລັມ ເມື່ອວັນພຸດທີ່ຜ່ານມາ ປະມານນຶ່ງຊົ່ວໂມງຫລັງຈາກທີ່ລາວໄດ້ຖືກບັງຄັບໃຫ້ເຂົ້າໄປໃນລົດຄັນນຶ່ງ ໂດຍຜູ້ລັກພາໂຕທີ່ບໍ່ຮູ້ວ່າເປັນໃຜ ບັນດາເຈົ້າໜ້າທີ່ອິສຣາແອລກ່າວວ່າ ຕົນກຳລັງສືບສວນວ່າ ການສັງຫານນີ້ເປັນການຕອບ ໂຕ້ຕໍ່ການລັກພາໂຕ ແລະສັງຫານໜຸ່ມນ້ອຍ ອິສຣາແອລ ສາມຄົນ ທີ່ໄດ້ຝັງສົບໄປແລ້ວໃນ ຕົ້ນອາທິດນີ້ ພໍ່ຂອງໜຸ່ມນ້ອຍອາຍຸ 16 ປີຄົນນີ້ ຄືທ່ານ Hussein Abu Khudair ກ່າວວ່າ ລາວຍັງບໍ່ທັນ ໄດ້ຮັບສົບຂອງລູກຊາຍລາວ ຈາກພວກເຈົ້າໜ້າທີ່ອິສຣາແອລ ທີ່ກຳລັງສັນນະສູດເບິ່ງສົບຢູ່ “ມື້ນີ້ ຍ້ອນພະເຈົ້າປະທານ ຫລັງຈາກບ່າຍ 1 ໂມງເຄິ່ງ ພວກເຮົາຈະໄດ້ຮັບສົບຂອງລູກຊາຍ ຂອງຂ້າພະເຈົ້າ ຜູ້ເສຍສະຫຼະເພື່ອສາສະໜາ ພວກເຮົາບໍ່ຮູ້ແນ່ນອນວ່າ ເວລາໃດ ພວກ ເຮົາຍັງບໍ່ໄດ້ຮັບໂທລະສັບຄັ້ງສຸດທ້າຍເທຶ່ອ ເຂົາເຈົ້າກ່າວວ່າ ບ່າຍໂມງເຄິ່ງ ເພາະສະນັ້ນ ແລ້ວແຕ່ພະເຈົ້າປະທານ ພວກຂ້າພະເຈົ້າ ຈະນຳສົບຂອງລາວໄປວັດ ແລະພວກເຮົາຈະສູດ ມົນໃຫ້ແກ່ລາວ ” ທະຫານອິສຣາແອລ ໄດ້ເພີ້ມກຳລັງທະຫານຢ່າງຫລວງຫລາຍ ຢູ່ໃກ້ໆກັບເຂດ Gaza ແລະໄດ້ໂຈມຕີທາງອາກາດແນໃສ່ກຸ່ມ Hamas ທີ່ ອິສຣາແອລ ຖິ້ມໂທດ ໃສ່ວ່າ ເປັນຜູ້ສັງຫານ ໜຸ່ມນ້ອຍອິສຣາແອລ ບັນດາເຈົ້າໜ້າທີ່ອິສຣາແອລ ກ່າວຕໍ່ສື່ມວນຊົນທ້ອງຖິ່ນວ່າ ກຳລັງມີການເຈລະຈາກັນກ່ຽວ ກັບການຢຸດຍິງ ໃນຂະນະນີ້ ກັບກຸ່ມ Hamas ແຕ່ກໍ່ໄດ້ເຕືອນວ່າ ມັນຂຶ້ນຢູ່ກັບຈະມີການຢຸດ ເຊົາຫລືບໍ່ ໃນການຍິງລູກຈະຫລວດເຂົ້າມາໃສ່ ອິສຣາແອລ ໂຄສົກຂອງກຸ່ມ Hamas ນາງ Isra al-Modallal ບໍ່ສາມາດໃຫ້ການຢືນຢັນໄດ້ວ່າຈະມີ ການຢຸດຍິງເກີດຂື້ນໄດ້ທຸກຍາມ ແຕ່ໄດ້ກ່າວຕໍ່ວີໂອເອວ່າ ບັນດາຜູ້ນຳກຸ່ມ Hamas ບໍ່ຕ້ອງ ການໃຫ້ບັນຫາຂັດແຍ້ງນີ້ ເພີ້ມທະວີຄວາມຮຸນແຮງຂຶ້ນ ຕື່ມ